|  |  |
| --- | --- |
| Projekt: | Lepšie verejné politiky pre marginalizované rómske komunity |
| Organizácia: | Človek v ohrození, n. o. |
| Operačný program: | Efektívna verejná správa |
| Kód žiadosti o NFP: | NFP314011L915 |
| Názov aktivity: | Hlavná aktivita č. 3, Skvalitňovanie politík finančnej gramotnosti v MRK |
| Názov výstupu: | Návrh na opatrenie zamerané na zefektívnenie verejnej správy |
| Názov opatrenia: | Predchádzanie vzniku dlhov v zdravotnej poisťovni u absolventov škôl |
| Subjekt, ktorému sa návrh opatrenia predkladá: | Útvar hodnoty pre peniaze pri Ministerstve financií SR, Ministerstvo školstva, vedy, výskumu a športu SR |

Opatrenie bolo vytvorené v rámci projektu „Lepšie verejné politiky pre MRK“, ktorý realizuje organizácia Človek v ohrození, n.o. prostredníctvom operačného programu Efektívna verejná správa.

**Kto dal podnet na riešenie problému**

Platforma mimovládnych organizácií, vytvorená v rámci rovnakého projektu, aktivity č. 4 (sieťovanie). Platforma sa konala dňa 4. júla 2019.

**Pomenovanie problému**

Pri riešení finančnej zadlženosti klientov v komunitných centrách prichádzame na to, že sa klienti po ukončení školskej dochádzky neprihlásili do zdravotnej poisťovne a neplatili si zdravotné poistenie. Na základe toho im vznikol dlh, ktorý nevedeli splácať a následne bola podaná žaloba a návrh na exekúciu takéhoto klienta. Klienti sa do zdravotnej poisťovne neprihlásili z dôvodu, že nemali vedomosť o potrebnosti prihlásiť sa do zdravotnej poisťovne, alebo na príslušnom Úrade práce sociálnych vecí a rodiny.

**Riešenie problému**

Za najlepšie riešenie problému považujeme informovať žiakov o potrebe prihlásiť sa po ukončení školskej dochádzky na Úrade práce, alebo v Zdravotnej poisťovni. Rovnako je dôležité poučiť žiakov o dôsledkoch takéhoto neprihlásenia sa. Keďže sa jedná o opatrenie, ktoré je zamerané na školský systém v rámci celého územia SR, je potrebné určiť, kto bude kompetentný danú vec riešiť a v rámci akého režimu.

Útvar hodnoty pre peniaze pri Ministerstve financií SR navrhuje do Záverečnej správy (rok 2019) – revízie výdavkov na skupiny ohrozené chudobou alebo sociálnym vylúčením *„vytvoriť rozvojový projekt s pravidelnou finančnou alokáciou na podporu mentoringu a tútoringu na druhom stupni základných škôl“*. Daný projekt sa navrhuje vytvoriť pre žiakov zo sociálne znevýhodneného prostredia, kde spadá aj početná skupina MRK.

Program rozvojový projekt mentoring a tútoring, ktorý navrhuje vytvoriť ÚHP na druhom stupni základných škôl je primárne zameraný na udržanie žiakov v školskom systéme vzdelávania. Aj napriek takémuto projektu je pravdepodobné, že všetci žiaci sa v školskom systéme neudržia, nedokončia základnú školu, alebo nebudú ďalej pokračovať v štúdiu na strednej škole. Je potrebné s takouto možnosťou počítať a pomôcť žiakovi sa na zmienenú situáciu pripraviť. Zároveň poučenie o dôsledkoch (predčasného) ukončenia školskej dochádzky môže mať za následok motivovanie žiaka k udržaniu sa na škole.

**Navrhované opatrenia zamerané na zefektívnenie verejnej správy**

Organizácia Človek v ohrození, n.o. navrhuje do rozvojového projektu mentoringu a tútoringu zaradiť aj časť, ktorá sa týka informovania za účelom predchádzania vzniku dlhov v Zdravotnej poisťovni, konkrétne:

* Poučenia o tom, aký vplyv má ukončenie školskej dochádzky na zdravotné poistenie
* Ako je potrebné pristupovať k svojej povinnosti hradenia zdravotného poistenia, v akých prípadoch, v akej výške je potrebné hradiť si zdravotné poistenie
* Poučenia o dôsledkoch neplatenia zdravotného poistenia, vrátané súm samotného zdravotného poistenia, postupu zdravotnej poisťovne v prípade neplatenia zdravotného poistenia a uvedenia príkladu navýšenia dlžnej sumy – nedoplatku zdravotného poistenia v prípade žaloby a exekúcie

V Bratislave, dňa 29.7.2019

JUDr. Martina Stašíková

Koordinátorka finančnej gramotnosti

Tento projekt je podporený z Európskeho sociálneho fondu z Operačného programu Efektívna verejná správa.